Oikeusministeriö
Lainvalmisteluosasto
PL 25
00023 Valtioneuvosto

Viite  Oikeusministeriön lainvalmisteluosaston lausuntopyyntö 10.11.2008, OM 12/41/2007

	ELINTARVIKETURVALLISUUSVIRASTON LAUSUNTO

	Elintarviketurvallisuusvirasto lausuu työryhmämietinnöistä seuraavaa: 

I Yleiset kannanotot

Evira pitää kannatettavana lakiehdotusten tavoitteena olevaa asianosaisten oikeutta saada asia käsitellyksi hallinnossa ilman aiheetonta viivytystä ja samoin kannatettavina asianosaisille kyseisen oikeuden toteuttamiseksi annettavaksi aiottuja keinoja; kiirehtimisvaatimusta ja viivästysvalitusta.

Evira pitää tärkeänä, että viranomainen itse määrittelee kohtuullisen käsittelyajan eri asiaryhmille. Lakiehdotusten perusteluissa on todettu, että kohtuullinen käsittelyaika tulisi määritellä siten, että se kuvastaa kyseiseen asiaryhmään kuuluvan tavanomaisen asian käsittelyaikaa.  Estettä ei kuitenkaan liene sille, että viranomainen tulkitsee asiaryhmän käsitettä siinä mielessä väljästi, että samakin asiaryhmä voidaan tarvittaessa jakaa ”suuri- ja pienitöisiin” asioihin. Tämä voi olla kohtuullista sekä asianosaisten että viranomaisen kannalta. Estettä ei liene myöskään sille, että tietyn asiaryhmän käsittelyaikaa voidaan muuttaa käsittelyaikaan vaikuttavien olosuhteiden muuttuessa.

II Eviran hallinnonalan erityislainsäädäntö

1)	Osassa eläinlääkäriksi laillistamista ja ammattipätevyyden
      tunnustamista koskevissa hakemusasioissa on säädetty määräaika

Eläinlääkärinammatin harjoittamisesta annetun lain (29/2000) 38 a §:ssä on säädetty, että lain 4 §:n 1 momentissa tarkoitetulle hakijalle on ilmoitettava hakemuksen vastaanottamisesta sekä mahdollisesti puuttuvista asiakirjoista kuukauden kuluessa hakemuksen saapumisesta. Hakemus on ratkaistava viimeistään kolmen kuukauden kuluttua vaadittavien asiakirjojen esittämisestä.

Lain 39.2 §:ssä on lisäksi säädetty, että jos päätöstä 4 §:n 1 momentissa tarkoitettuun hakemukseen ei vastoin 38 a §:ää ole annettu säädetyssä määräajassa, hakija voi tehdä hallintolainkäyttölain mukaisessa järjestyksessä valituksen, jonka katsotaan tällöin kohdistuvan hakemuksen hylkäävään päätökseen. Tällaisen valituksen voi tehdä, kunnes hakemukseen on annettu päätös. 

Mitään muunlaista hyvitys- tai sanktiomenettelyä määräajan laiminlyöntiin ei liity. 

Ammattipätevyyden tunnustamisesta annetun lain  (1093/2007) 13.1 §:n mukaan ammattipätevyyden tunnustamisesta vastaavan viranomaisen tulee ilmoittaa hakijalle hakemuksen vastaanottamisesta sekä mahdollisista puuttuvista asiakirjoista kuukauden kuluessa hakemuksen saapumisesta. Ammattipätevyyden automaattiseen tunnustamiseen liittyvä hakemus on ratkaistava kolmen ja muu hakemus neljän kuukauden kuluessa vaadittavien asiakirjojen esittämisestä.

Mitään hyvitys- tai sanktiomenettelyä määräajan laiminlyöntiin ei liity. 

2)	Elintarvikehuoneiston hyväksymistä koskevan hakemuksen käsittelyssä  on säädetty määräaika

Elintarvikelain  (23/2006) 15.2 §:n mukaan valvontaviranomainen tekee elintarvikehuoneiston hyväksymisestä päätöksen. Valvontaviranomainen voi asettaa hyväksymispäätöksessä tarpeellisia ehtoja terveysvaarojen ehkäisemiseksi. Valvontaviranomaisen on ratkaistava asia 60 vuorokauden kuluessa asian vireille tulosta, ellei asian laajuus, hakemuksen puutteellisuus tai muu erityinen syy edellytä asian pitempää käsittelyä.

Laissa tarkoitettu valvontaviranomainen voi olla tilanteesta riippuen Evira tai kunnan viranomainen.
Mitään hyvitys- tai sanktiomenettelyä määräajan laiminlyöntiin ei liity. 

3)	Helposti leviäviin eläintauteihin liittyvässä komission asetuksessa on
      säädetty määräaika 

Neuvoston päätöksessä 90/424/ETY tarkoitetuissa hätätapauksissa toteutettavista toimenpiteistä ja eläintautien torjuntatoimenpiteisiin myönnettävää yhteisön rahoitusta koskevista säännöistä annetun komission asetuksen (EY) N:o 349/2005 2 artiklan mukaan korvaus eläimen omistajalle tulisi maksaa 90 vuorokauden kuluessa eläinten lopettamisesta.

Eräänlainen sanktio tämän määräajan laiminlyönnistä voi olla se, että valtiolla ei tällöin enää ole mahdollisuutta hakea Euroopan yhteisön varoista myönnettävää tukea eläintautien hävittämiskustannuksiin.

4)	Luonnonmukaisen tuotannon tuotantotarkastuksen hyväksymisestä on
 säädetty määräaika

Luonnonmukaisesta tuotannosta, luonnonmukaisten tuotteiden merkinnöistä ja
valvonnasta annetun maa- ja metsätalousministeriön asetuksen (846/2008) 28.2 §:n mukaan asianomainen valvontaviranomainen päättää tuotantotarkastuskertomuksen perusteella tuotantotarkastuksen hyväksymisestä 60 vuorokauden kuluessa siitä, kun valvontaviranomainen on saanut tuotantotarkastuskertomuksen. 

Momentissa tarkoitettu valvontaviranomainen ei aina ole Evira, vaan joissakin tapauksissa myös työvoima- ja elinkeinokeskus. Muutenkaan kysymyksessä ei välttämättä ole lausuntopyynnössä tarkoitettu asianosaisen aloitteesta vireille tuleva asia, vaikka toisaalta asianosainen on toki omasta aloitteestaan hakeutunut luomuvalvontajärjestelmään ja hyväksytyt tuotantotarkastukset ovat järjestelmässä pysymisen edellytyksiä.

Mitään hyvitys- tai sanktiomenettelyä määräajan laiminlyöntiin ei liity. 

5)	Elintarvikkeita koskevassa EU-lainsäädännössä on asetettu erilaisia
      käsittelyaikarajoja viranomaisille 

Esimerkiksi elintarvikkeita koskevista ravitsemus- ja terveysväitteistä annetun  Euroopan parlamentin ja neuvoston asetuksen (1924/2006)  15 ja 16 artikloissa on määräaikoja, jotka koskevat viranomaisen velvollisuutta toimittaa viranomaiselle tehdyt ravitsemus- ja terveysväitteet eteenpäin EU:n komissioon.

Mitään hyvitys- tai sanktiomenettelyä määräajan laiminlyöntiin ei liity. 

Lakiasiainjohtaja Kirsi Hannula

Lakimies Tiina Lapveteläinen